b"\n_START_ARTICLE_\nFelip III de Navarra\n_START_SECTION_\nBiografia\n_START_PARAGRAPH_\nTot i haver-se casat amb Joana de Navarra el 1318, la parella no fou proclamada com a reis de Navarra fins al 5 de mar\xc3\xa7 de 1329, moment en qu\xc3\xa8 juren el fur navarr\xc3\xa8s. despr\xc3\xa9s de la decisi\xc3\xb3 de les Corts navarreses, el maig de 1328, de proclamar com a hereva de la corona a Joana, com a filla \xc3\xbanica de Llu\xc3\xads X, refusant aix\xc3\xad les pretensions franceses d'imposar una successi\xc3\xb3 mitjan\xc3\xa7ant la llei s\xc3\xa0lica, inexistent a Navarra._NEWLINE_Felip va governar conjuntament amb la seva dona, per\xc3\xb2 ambd\xc3\xb3s van romandre inicialment a la cort francesa, a Par\xc3\xads, delegant la seva autoritat r\xc3\xa8gia a representants francesos residents a la capital del regne, Pamplona, com s\xc3\xb3n els casos del governador Henri de Sully o el canceller Philippe de Melun._NEWLINE_Malgrat les abs\xc3\xa8ncies de Felip a Navarra on, de fet, no era imprescindible la seva pres\xc3\xa8ncia perqu\xc3\xa8 els seus lloctinents s'encarregaven de les tasques de govern, l'ascens del nou rei al tron van suposar un nou clima de tranquil\xc2\xb7litat al regne i un refor\xc3\xa7ament de l'autoritat reial. En aquell moment Navarra recobrava la seva independ\xc3\xa8ncia, despr\xc3\xa9s del per\xc3\xadode d'uni\xc3\xb3 amb Fran\xc3\xa7a, m\xc3\xa9s encara tenint en compte la dificultat per mantenir-la per la falta de ports mar\xc3\xadtims. Es va restablir l'ordre intern despr\xc3\xa9s de les matances de jueus succe\xc3\xafdes abans del seu acens al tron. _NEWLINE_D'altra banda, en el seu regnat es consoliden les Corts de Navarra o els Tres Estats formats pel clergat, la noblesa i la burgesia. Van protegir la burgesia urbana per davant de la petita noblesa. Milloraren l'administraci\xc3\xb3, actualitzaren els registres i van realitzar l'ampliaci\xc3\xb3 dels Furs amb el Amejoramiento de Felipe III, encarregat a una comissi\xc3\xb3 que en redact\xc3\xa0 les modificacions, fou aprovat el 10 de setembre de 1331. De fet, Felip va refor\xc3\xa7ar la seva autoritat a trav\xc3\xa9s de la convocat\xc3\xb2ria regular de corts i va servir d'exemple a castellans i aragonesos en aquest afer._NEWLINE_Va morir el 16 de setembre de 1343 a Jerez de la Frontera, quan es disposava a prendre part en una campanya contra els regnes musulmans del sud de la pen\xc3\xadnsula. Fou enterrat a la Catedral de Pamplona, per\xc3\xb2 el seu cor va ser separat del cos i conservat per la seva esposa el que li restava de vida en un oratori reial privat. A la mort de la reina, el 1349, el cor de Felip i el de la mateixa reina van ser duts a l'esgl\xc3\xa9sia dels predicadors de Sant Dom\xc3\xa8nec, a Par\xc3\xads, on tots dos foren conservats compartint la mateixa urna."